
A Szombathelyi Cipőgyár ingázói a hatvanas években

A Szombathelyi Cipőgyár ingázói a hatvanas években
A Szombathelyi Cipőgyár az ország egyik legnagyobb könnyűipari üzemeként a hatvanas években 3000-3500 főt foglalkoztatott. Egykori alkalmazottai körében körülbelül két évvel ezelőtt kezdtem el életinterjúkat készíteni. Interjúalanyaim között egyaránt voltak olyan nők és férfiak, akik munkavállalásuk első éveiben, általában a hatvanas évek elején még megtartották falusi lakóhelyüket, s onnan naponta jártak be dolgozni Szombathelyre. Az elbeszélt történeteikből is felsejlett, hogy számos tekintetben különböztek a városban lakó munkatársaiktól. Ahogyan elkezdtem megismerni a korszakból fennmaradt írott forrásokat, kiderült a hatalom is másként viszonyult hozzájuk. Ráadásul ez a hozzáállás időben is változott.
Dolgozatom forrásbázisát az általam készített életinterjúk mellett helyi és országos sajtó, az MSZMP Vas megyei Végrehajtó Bizottság iratanyaga, a Vas megyei Népi Ellenőrzési Bizottság 1960-1970 között keletkezett munkatervei adják.
A cipőgyári ingázók életének bemutatását három kérdéskör kapcsán teszem meg: 1. A paraszti életmód feladása, az első ipari munkahely megszerzése. 2. Az ingázó életforma sajátosságai 3. A munka-centrikus életmód továbbélése. 
Tanulmányom célja mikro-történeti megközelítésből, üzemi szinten vizsgálni az ország egész társadalmát érintő problémát.




